**KAN JEG GÅ I BARNEHAGEN I DAG?**

**j0299125**

**DETTE HEFTET ER UTARBEIDET I SAMRÅD MED HELSESTASJONEN FOR Å HJELPE FORELDRENE OG PERSONALET I BARNEHAGENE NÅR DET GJELDER HVORDAN VI SKAL FORHOLDE OSS NÅR BARNA BLIR SYKE**

**INFORMASJON TIL FORELDRE SOM HAR SYKE BARN**

Du kommer sikkert mange ganger til å stille deg selv spørsmålet:

”Er mitt barn friskt nok til å være i barnehagen?”

Hensikten med denne brosjyren er å gi informasjon som gjør det lettere for foreldre å svare på dette spørsmålet.

Det er viktig å gå ut fra barnets behov. Det er ikke foreldrene eller personalet s behov som skal avgjøre om et barn skal være hjemme eller ikke.

Hvis alle foreldrene prøver å følge retningslinjene vil alle barna bli mindre utsatte for smitte og de vil lettere unngå å bli syke.

Et sykt og slapt barn trenger et fang å sitte på. I en gruppe med barn er det ofte masete og mange barn ønsker personalets oppmerksomhet. Ditt barn kan være i en barnegruppe når det er så opplagt at det orker å delta i de vanlige aktivitetene ute og inne.

Generelt kan man si at det er barnets allmenntilstand dvs. hvordan det sover, spiser og klarer å være med i leken som avgjør om det skal være hjemme eller ikke. Mange ganger kan et barn være aktivt hjemme, men orker likevel ikke være med på leken i barnehagen. Som mor eller far er du ekspert på ditt barn og kan gjøre den rette bedømmelsen på hjemmeplan. Personalet som daglig ser barnet i en gruppe har til oppgave å bedømme om barnet klarer å være med i gruppefellesskapet eller ikke.

Det er viktig at du rådfører deg med personalet når du føler deg usikker. Etter en lengre tids sykdom kan det være riktig å la barnet være med i barnegruppen kortere tid de første dagene.

Hvis du er i tvil om barnets diagnose og behandling, kan du ta kontakt med en allmennpraktiserende lege eller helsesøster for å få råd og hjelp til å bedømme dette.

**VIKTIGE TELEFONNUMMER**

**Brann 110**

**Politi 112**

**Sykebil 113**

**Giftinformasjonssentralen 22 59 13 00**

**Hovedredningssentralen 51 64 60 00**

**Barn og unges kontakttelefon 80 03 33 21**

**Barneombudet 22 99 39 50**

**Foreldretelefonen 81 00 39 40**

**Støttesenteret mot incest 62 53 34 01**

**Barnevernsvakta 90 09 22 88**

**SYKEPENGER VED BARNS SYKDOM**

Det er folketrygdloven som til enhver tid regulerer hvilke rettigheter man har ved barns sykdom.

De siste årene har følgende vært gjeldende:

Foreldre som har omsorg for barn under 12 år, har rett til sykepenger under fravær fra arbeidet når barnet er sykt. Retten gjelder til og med det året barnet fyller 12 år.

Sykepenger gis for inntil :

* 10 dager pr. kalenderår
* 15 dager pr. kalenderår hvis du har omsorg for mer enn to barn
* 20 dager pr. kalenderår hvis du har omsorg for kronisk sykt eller funksjonshemmet barn
* 20 dager pr. kalenderår hvis du er alene om omsorgen
* 30 dager pr. kalenderår hvis du er alene om omsorgen for mer enn to barn
* 40 dager pr. kalenderår hvis du er alene om omsorgen for kronisk sykt eller funksjonshemmet barn

For å få utvidet rett til sykepenger på grunn av omsorg for et funksjonshemmet eller kronisk sykt barn, må du innhente forhåndsgodkjenning fra trygdekontoret.

Sykepenger ved barns sykdom utbetales vanligvis av arbeidsgiveren.

Arbeidsgiveren kan kreve refusjon av trygdekontoret i henhold til gjeldende regler.

Du kan være fraværende i inntil tre dager uten å fremlegge legeerklæring om barnets sykdom. I motsetning til hva som gjelder ved egen sykdom stilles ikke krav om to måneders ansettelsesforhold før det foreligger rett til å benytte egenmelding. Det er tilstrekkelig med fjorten dagers ansettelse.

Vær oppmerksom på at egenmeldingsretten ved små barns sykdom gjelder fraværsdager og ikke kalenderdager som ved egen sykdom.

**SMITTEFARE**

Man vet at mange infeksjonssykdommer smitter mest akkurat før og like etter at sykdommen har brutt ut. Ofte har barnet derfor allerede smittet sine lekekamerater når det oppdages at barnet er sykt. Det kan derfor ansees som unødvendig å holde et barn hjemme hvis man tenker på smittefaren.

**INFEKSJONER FORÅRSAKET AV BAKTERIER**

Her kan det medføre at barnets allmenntilstand blir mer påvirket enn ved virusinfeksjoner. Barnet kan behøve behandling med antibiotika. I disse tilfellene er det best at barnet er hjemme noen dager, dels pga den nedsatte allmenntilstanden og dels fordi to dagers antibiotikabehandling gjør barnet smittefritt.

**VIRUSINFEKSJONER**

De fleste infeksjoner som barn har, forårsakes av virus. Virusinfeksjoner smitter som regel mest før og like etter at symptomene har oppstått. Utfra smittefaren alene, er det altså liten grunn til å holde barnet hjemme. Det som avgjør om barnet skal være hjemme eller ikke er barnets allmenntilstand.

**NOEN RÅD OM VANLIGE SYMPTOMER**

Forandringer i allmenntilstand er ett av de sikre tegn på sykdom hos barn, som for eksempel:

* barnet virker sykt og er ikke slik det pleier
* barnet orker ikke sitte, men henger med hodet
* barnet orker ikke snakke
* barnet orker ikke være oppe å leke – selv i korte perioder
* barnet vil ikke drikke
* barnet har nedsatt appetitt
* barnet kvikner ikke til, selv når de får febernedsettende medisin
* barnet sover urolig

**Feber**

Feber skyldes vanligvis en infeksjon forårsaket av virus eller bakterier. Barnets temperatur måles i endetarmen og som feber regnes morgentemperaturover 37,5 og kveldstemperatur over 38.

Noen barn har litt høyere temperatur enn dette, og dette er normalt for dem. Man merker ikke noe på dem. Et barn med feber bør være lette kledd, oppholde seg i et ikke for varmt rom, og få rikelig drikke.

**Hjemme?** Barn med feber skal være hjemme. La barnet ditt får en feberfri dag hjemme før det vender tilbake til barnehagen etter flere dagers fravær.

**Hoste**

En del barn får lett hoste i forbindelse med vanlig forkjølelse. Dersom barnet ikke virker sykt, kan det gå i barnehagen som vanlig. Hoste kan forverres ved fysisk aktivitet, og man bør derfor holde seg orientert om hvordan barnet greier dagen i barnehagen. Ved langvarig hoste bør barnet bedømmes av lege med tanke på eventuell allergisk årsak.

**Hjemme?** Et barn med hoste, men uten feber og med god allmenntilstand kan være i barnehagen.

**Vondt i halsen**

Når man har vondt i halsen skyldes det en infeksjon i svelget. Små barn kan ikke alltid fortelle når de har vondt i halsen tegn på infeksjon kan være at barnet ikke vil drikke, spise eller har feber. I blant forekommer brekninger, magesmerter og noen barn sikler. Dersom barnet har vondt i halsen og i tillegg feber mer enn et par dager, kan det være spørsmål om en bakteriell infeksjon forårsaket av streptokokker. Du bør da oppsøke lege med barnet ditt. Streptokokker kan iblant gi plagsomme epidemier blant barn; gi derfor beskjed til personalet dersom barnet ditt har en slik infeksjon!

**Hjemme?** Etter to dagers antibiotikakur skal barnet være smittefri, og kan gå tilbake til barnehagen hvis det er feberfritt og orker å delta i gruppesamværet sammen med de andre barna.

**NOEN RÅD OM VANLIGE SYKDOMMER**

**Brennkopper**

Dette kalles også impetigo og er en bakteriell infeksjon med sår, ofte rundt nese og munn. Behandlingen består i å vaske bort skorpen med såpe og vann og evt. dekke til med plaster. Noen ganger må man bruke en bakteriedrepende salve som smøres på (Brulidine).

**Hjemme?** Barn bør være hjemme hvis infeksjonen er utbredd og behandles med antibiotika. Dersom allmenntilstanden tilsier det, kan barnet gå tilbake til barnehagen dagen etter igangsatt behandling.

**Forkjølelse/snue**

Snørr er i begynnelsen klart og kan gå over til tykt grønt snørr etter en tid. Ved kortvarig snørr uten påvirket allmenntilstand er det ingen grunn til å holde barnet borte fra barnehagen. Det kan være nødvendig å få barnet legeundersøkt ved langvarig blankt snørr fordi dette kan være symptom på allergi eller mellomørebetennelse.

**Hjemme?** Barn med snørr uten feber eller nedsatt allmenntilstand behøver ikke å isoleres fra gruppen.

**Lus**

Eget skriv ved behov.

**Kikhoste**

Det er i Norge vanlig å vaksinere spedbarn mot kikhoste ved 3,5 og 12 måneders alder. Sykdommen opptrer derfor sjelden i vårt land. Større barn som får kikhoste, får lette symptomer hvis de er vaksinert. Kikhoste smitter mest i begynnelsen før det typiske symptomet ”kiking” oppstår, men det kan være en viss smittefare under hele sykdomsperioden. Det er derfor viktig å gi personalet beskjed dersom barnet får diagnostisert kikhoste.

**Hjemme?** Barnet kan komme i barnehagen 5 dager etter igangsatt behandling. Ut over dette avgjør barnets allmenntilstand om det kan være i barnehagen. Dårlig søvn og hoste/kikinger med brekninger kan innebære at barnet ikke orker å være i barnehage.

**Meslinger – kusma – røde hunder**

De fleste barn over 15 måneder er vaksinert mot disse virusinfeksjonene. Derfor er det ikke vanlig i dag at barn får noen av disse barnesykdommene. Mange ganger er det vanskelig å stille diagnosen selv, man bør derfor kontakte lege dersom man mistenker at barnet skulle ha en av disse sykdommene.

**Hjemme?** Ja, barnet skal være hjemme i sykdomsperioden. Det kan begynne i barnehagen når allmenntilstanden tillater det.

**Mollusker**

1 – 5 med mer stor blanke opphøyninger i huden som etter noen uker får en inndragning på midten. Mollusker forårsakes av virus og barnet smitter seg selv når det klør. Molluskene smitter sjelden til andre personer og helbredes oftest uten behandling, men av og til kan det være nødvendig å skrape dem bort.

**Hjemme?** Nei.

**Omgangssyke/farang**

Symptomene er diaré og eller flere brekninger. Barnet kan tape mye væske(spesielt er små barn utsatt) og det er derfor viktig å passe på at de drikker mye. Lege eller helsesøster kan gi råd om diett.

**Hjemme?** I det akutte stadiet skal barnet være hjemme. Når barnets allmenntilstand tilsier det, kan det vende tilbake til barnehagen. Barnet skal da kunne innta fast føde og være opplagt. I våre barnehager gjelder følgende regel: barnet skal være hjemme i minst et døgn etter at det har kastet opp siste gang. Avføringen trenger ikke være fast fordi det kan ta opp til flere uker før avføringen igjen er normal. Avføringen skal imidlertid ikke være rennende.

**Skabb**

Skabbmidden graver seg ned i huden og gir etter noen uker intens kløe og utslett. Diagnosen kan være vanskelig, og den bør helst være stilt gjennom påvisning av skabbmidd.

**Hjemme?** Barnet skal være hjemme inntil behandling er gjennomført.

**Skarlagensfeber**

Skarlagensfeber forårsakes av streptokokkbakterier. Symptomene består av vondt i halsen, ”bringebærtunge”, finprikkete utslett samt feber. Behandles med antibiotika.

**Hjemme?** Ja, i hvert fall minst to dager etter at antibiotikabehandlingen er påbegynt. Tilbake når allmenntilstanden tillater det.

**Småmark**

Småmark er smal, hvit og ca 1cm lang og ligner en bomullstråd. Det vanligste symptomet er nattekløe rundt endetarmsåpningen. Behandles med ormemiddel som fåes uten resept på apoteket. Hele familien bør behandles.

**Hjemme?** Barnet kan gå tilbake til barnehagen dagen etter igangsatt behandling.

**Soppinfeksjoner**

Det er uvanlig hos barn å ha soppinfeksjoner i huden, men hvis man har husdyr, for eksempel marsvin, kan barnet få en soppinfeksjon kalt ”ringorm”. Hudforandringene er typiske med ringformede utslett. Behandlingen er ofte langvarig med soppdrepende salve.

**Hjemme?** Barnet kan gå tilbake til barnehagen dagen etter igangsatt behandling.

**Vannkopper**

En virusinfeksjon med små væskefylte blemmer(kopper). Disse kommer i ulike stadier; ferske blemmer opptrer samtidig med inntørkede. Barnet er smitteførende 1 uke før symptomene og så lenge det finnes væskefylte blemmer. Barn med utpreget kløe risikerer å få en bakteriell infeksjon der barnet klør seg.

**Hjemme?** Når blemmene har tørket inn kan barnet vende tilbake til barnehagen.

**Vorter**

Forårsaket av virus. Både hånd og fotvorter helbredes oftest av seg selv, men det kan ta opp til to år før de forsvinner. Behandling kan være nødvendig dersom vortene sitter på utsatte steder og/eller blør.

**Hjemme?** Nei.

**Øyeinfeksjon**

Øyeinfeksjon opptrer oftest i forbindelse med forkjølelser. Da det kommer materie/verk fra øynene skal lege kontaktes for å vurdere eventuell behandling med antibiotika. Man gjør rent i og omkring øynene ved å tørke eller skylle med vann (helst kokt) eller fysiologisk saltvann.

**Hjemme?** Barn som har nedsatt allmenntilstand eller hvor det kommer materie/verk fra øynene, skal være hjemme. Barn som får øyedråper/salve skal være hjemme i ett døgn etter at behandlingen ble startet.

**Ørebetennelse**

Ørebetennelse forårsaket av bakterier behandles eventuelt med antibiotika og nesedråper etter vurdering av lege.

**Hjemme?** Dersom allmenntilstanden er upåvirket, kan barnet vende tilbake til barnehagen selv om antibiotikabehandling nettopp er begynt. Hvis det renner mye sekret fra ørene bør barnet være hjemme.

**FOREBYGGING AV ULYKKER**

Ulykkesstatistikken viser at barnet den tiden det er i barnehagen er utsatt for færre ulykker enn andre barn. Det stilles strenge krav til sikkerhet og kontroll av lekeapparater og annet utstyr i barnehager/parker.

Her er noe du bør tenke på for å hjelpe til med å minske sjansene for ulykker:

* Barnet bør ikke ha lange skjerf eller dusker på klærne. Det er da en viss fare for at plaggene kan sette seg fast og barnet blir kvalt.
* Unngå hetter da disse kan skygge for sikten til barnet når det skal snu seg.
* Barn bør ikke bruke tresko. Det er stor fare for at de tråkker over og forstuer foten.
* Barnet bør bruke hjelm på skøytebanen, i akebakken og da det sykler (på to hjul).

**BARN OG KULDE**

Hver vinter melder spørsmålet seg: ”Skal barnet være ute når det er kaldt – og hvilken temperaturgrense gjelder?” Det kan ikke gis noe enkelt svar. Den temperaturen man kjenner vil være avhengig av både vindhastighet og fuktighet, så vel som lufttemperaturen. Ved sterk vind bør kanskje ikke

barna være så lenge ute selv om utetemperaturen ikke er så lav. Det barnet har på seg, er også avgjørende for hvor lenge barnet kan være ute.

Det settes ingen nedre grense for antall grader for utelek, men det må tas hensyn til eventuell vind, alder på barna osv. Hvor lenge barna skal være ute, vurderes i det enkelte tilfelle. I våre barnehager er målsettingen at barna skal ut en liten tur hver dag.

Noen barn får tørr hud om vinteren (pga lave temperaturer, lav fuktighet) – og spesielt dersom det blåser. Unngå å vaske ansiktet mer enn nødvendig da det er kaldt, slik at hudens egen beskyttelse mot uttørking beholdes best mulig.

**MEDISINER I BARNEHAGEN**

I spesielle tilfeller kan det være helt nødvendig at legemidler gis i barnehagetiden. For disse situasjonene har barnehagen utarbeidet ”retningslinjer for legemiddelhåndtering i barnehager.”

Retningslinjene er godkjent av Kommunelege Arne Skogholt, desember 2006.

**Barnehagene gir ikke medisiner som ikke er ”livsnødvendige”. Dette gjelder antibiotika, øyedråper, nesespray, hostesaft o.lign.**